金山寺
作者：蘇舜欽
朝代：宋

paragraphs: 孤峯湧滄江，突兀臺殿積。
驚波四面起，日夜走霹靂。
陰壑滀風雲，陽厓產金碧。
離披萬年樹，根抱太古石。
修廊圍峻閣，窈窕壓山脊。
寶像浮海來，珠纓冷光滴。
叩闌見黿鼉，揚首意自得。
偃蹇互出沒，日此飽餘食。
又有翠羽禽，羣飛喜賓客。
口銜紺蔕花，近我若相識。
開軒心曠絕，上下無異色。
氣象特清壯，所覽輒快適。
予心本高灑，誤爲塵土隔。
不知人間世，有此物外迹。
落日將登舟，低回空自惜。